David Mascato

David Mascato García, nado no Grove o 13 de outubro de 1975, é un fisioterapeuta e deportista galego retirado, que competiu en piragüismo nas modalidades de augas tranquilas e maratón. Foi tres veces subcampión do mundo e disputou dous Xogos Olímpicos (Sydney 2000 e Atenas 2004), nos que conseguiu dous diplomas olímpicos. 

 Traxectoria 
Comezou no piragüismo aos 11 anos, cando probou ese deporte no Club Breogán do Grove. Gustoulle e deixou os outros deportes que practicaba. En 1993 foi campión do mundo júnior en Copenhague nos C1 1000 metros e subcampión en C2 1000 metros, e en 1997 foi cuarto no C1 500m dos Xogos Mediterráneos celebrados en Bari. Campionato Mundial de Piragüismo en Augas Tranquilas de 1994, en Cidade de México, onde finalizou en oitava posición na proba de C1 1000 metros. Catro anos despois, no Mundial de Szeged, logrou un quinto posto no C2 1000 metros, formando parella co tamén grovense Alfredo Bea.  

Ao ano seguinte gañou a súa primeira medalla internacional, no Campionato de Europa de Piragüismo en Augas Tranquilas, celebrado en Zagreb, ao finalizar terceiro xunto a Bea no C2 500m, mentres que nos 1000 metros remataron quintos. Tamén quintos chegaron á meta no C2 1000 do Mundial dese mesmo ano, en Milán, mentres que foron cuartos nos 500. 

No Europeo do ano 2000, en Poznan, participaron en tres distancias do C2 (200, 500 e 1000 metros) rematando en sétima, oitava e novena posición respectivamente. Ese ano participou nos seus primeiros Xogos Olímpicos, en Sydney. Competiu xunto a Alfredo Bea no C2 nas distancias de 500 e 1000 metros, logrando un diploma na primeira delas, ao finalizaren en cuarto lugar, ás portas das medallas. 

En 2001 competiu en catro categorías no Europeo celebrado en Milán. Logrou dúas medallas xunto a Alfredo Bea: unha prata en C2 1000 e un bronce en C2 500. Ademais competiu nesas mesmas distancias no equipo de C4 formado por eles dous máis David Cal e José Manuel Crespo, finalizando en sétima e sexta posición. No Mundial dese ano, en Polonia, volveu colgarse outra medalla, unha prata no C2 1000 metros. Ao ano seguinte participou no Europeo en Szeged e no Mundial en Sevilla, sen lograr subir ao podio e obtendo tres quintos postos. 

En 2003 quedou cun sexto e un sétimo posto no Mundial de Gainesville, nos Estados Unidos. Ademais de en augas tranquilas, ese ano participou na modalidade de maratón, logrando xunto a Bea en Valladolid a medalla de prata no Campionato Mundial de Piragüismo en Maratón. Ao ano seguinte participou nos seus segundos Xogos, en Atenas 2004. Rematou cun sétimo posto no C2 1000, mentres que nos 500 metros non logrou meterse na final. 

A súa seguinte medalla chegou en 2008, no Mundial de maratón celebrado na República Checa, onde gañou o bronce formando parella con Ángel Rivademar. Ao ano seguinte, co mesmo compañeiro gañou a prata no Campionato Europeo de Piragüismo en Maratón, en Polonia, ao chegaren á meta segundos por detrás de Óscar Graña e Ramón Ferro. Repetiron prata no Mundial dese ano en Portugal. En 2010 competiu no Europeo de Augas Tranquilas celebrado na localidade asturiana de Trasona, no equipo de C4 formado por el, Tono Campos, Diego Romero e Damián Ramos. Finalizaron en sétimo lugar.   

 Vida persoal 
Diplomouse en Maxisterio en Educación física e obtivo o Grao en Fisioterapia da Universidade de Vigo. Está casado coa piragüista Teresa Portela, seis veces olímpica e medallista en Toquio 2020, xunto á que rexenta unha clínica de fisioterapia no Grove. Teñen unha filla, Naira, nada en 2014.

 Recoñecementos 
En 2010 foi galardoado coa medalla de bronce da Real Orde do Mérito Deportivo. En 2011 foi nomeado fillo predilecto do Grove.

 Palmarés internacional 

+Piragüismo en augas tranquilas Campionato do Mundo  Ano  Lugar  Medalla Competición 2001  Poznan ()   Prata C2 1000 m  Campionato de Europa  Ano  Lugar  Medalla Competición 1999  Zagreb ()  Bronce C2 500 m  2001  Milán ()  Bronce C2 500 m  2001  Milán ()   Prata C2 1000 m 

+Piragüismo en maratón Campionato do Mundo  Ano  Lugar  Medalla Competición 2003  Valladolid ()   Prata C2  2008  Týn nad Vltavou ()  Bronce C2  2009  Crestuma ()   Prata C2  Campionato de Europa  Ano  Lugar  Medalla Competición 2009  Ostróda ()   Prata C2 

 Notas 

 Véxase tamén 

 Outros artigos 

 Alfredo Bea

 Ligazóns externas 

Ficha de David Mascato no sitio web do Comité Olímpico Español .
David Mascato en CanoeResults.eu .
David Mascato en Sports Reference .
 Lista de medallistas olímpicos e mundiais no piragüismo (1936-2007): 1ª parte, segunda parte . Federación Internacional de Piragüismo (en inglés).

Categoría:Nados no Grove
Categoría:Nados en 1975
Categoría:Alumnos da Universidade de Vigo
Categoría:Piragüistas olímpicos de Galicia
Categoría:Piragüistas nos Xogos Olímpicos de 2000
Categoría:Piragüistas nos Xogos Olímpicos de 2004